JMT บวก 4% ลุ้นกำไรปี 65 แตะ 2 พันล้าน รับพอร์ตหนี้พุ่ง โบรกชูเป้า 86 บ.
JMT บวก 4% ลุ้นกำไรปี 65 แตะ 2 พันล้านบาท แนวโน้มเติบโตสูงหนุนด้วยพอร์ตหนี้ที่ขยายตัวสูงแตะ 2.6 แสนล้านบาท ขณะที่ราคาหุ้นไม่แพงมีค่า PER ปี 66 ที่ 35 เท่า โบรกเคาะราคาเป้าหมาย 86 บาท 
JMT บวก 4% ลุ้นกำไรปี 65 แตะ 2 พันล้านบาท แนวโน้มเติบโตสูงหนุนด้วยพอร์ตหนี้ที่ขยายตัวสูงแตะ 2.6 แสนล้านบาท ขณะที่ราคาหุ้นไม่แพงมีค่า PER ปี 66 ที่ 35 เท่า โบรกเคาะราคาเป้าหมาย 86 บาท
1 ธ.ค. 2565

ผู้สื่อข่าวรายงานว่า วันนี้ (1 ธ.ค. 65) ราคาหุ้น บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ณ เวลา 10:52 น. อยู่ที่ระดับ 69.75 บาท บวก 2.75 บาท หรือ 4.10% สูงสุดที่ระดับ 70.50 บาท ต่ำสุดที่ระดับ 67.50 บาท ด้วยมูลค่าการซื้อขาย 455.25 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์วันนี้ (1 ธ.ค.65) ว่าภาพรวม JMT ในช่วงปี 65-66 ยังคงแนวโน้มเติบโตสูงหนุนด้วยพอร์ตหนี้ที่ขยายตัวสูงแตะ 2.6 แสนล้านบาท โดยประเมินกำไรปี 65 อยู่ที่ 2.0 พันล้านบาท เพิ่มขึ้น 36% เมื่อเทียบกับงวดเดียวกันของปีก่อน และกำไรปี 66 อยู่ที่ 2.8 พันล้านบาท เพิ่มขึ้น 46% เมื่อเทียบกับงวดเดียวกันของปีก่อน ภาวะซื้อหนี้เร่งตัวทำได้ใกล้เคียงเป้า และคาดยังคึกคักต่อในปีหน้าหลังสถาบันการเงินหลายแห่งเตรียมตัดขายหนี้ไม่ทันในไตรมาส 4/65 ยังมีเงินลงทุนอีก 1.0 หมื่นล้านบาท พร้อมเข้าซื้อ และจุดเด่น JK AMC ที่ทำสำเร็จเจ้าเดียวในตลาดจะรับโอนพอร์ตเป็น 5.0 หมื่นล้านบาท สิ้นปีนี้ รับรู้กาไรอย่างมีนัยบวกพอร์ตรวม 3.2 แสนล้านบาท เข้าใกล้ BAM
ขณะที่ด้านราคาหุ้นไม่แพง มีค่า PER ปี 66 ที่ 35 เท่า เข้าสู่การเติบโตสูงก้าวกระโดด เงินทุนพร้อมธุรกิจหลักมีความมั่นคงบนกองหนี้ที่เพิ่มขึ้น
ส่วนอัตราผลตอบแทนพันธบัตรผ่านพีค หลังเฟดส่งสัญญาณชะลอการขึ้นดอกเบี้ย เป็นบวกต่อหุ้น high growth และบวกต่อภาวะการซื้อหนี้กลับมาคึกคักช่วงท้ายปี เร่งตัวได้มากกว่า 9 เดือนแรกของปี 65 แล้วระยะยาวโครงสร้างประเทศยังเอื้อต่อธุรกิจ JMT ตามแนวโน้มหนี้ครัวเรือนระดับสูง การเพิ่มค่าแรงขั้นต่ำ และมาตรการลดค่าครองชีพ JMT ได้ประโยชน์จาก cash collection ที่ง่ายขึ้น ทั้งนี้ราคาเป้าหมายปี 66 ที่ 86 บาท
ส่วนสัญญาณทางเทคนิคให้แนวรับ 66-65.25 บาท  ขณะที่แนวต้าน 67.75-69.25 บาท  และจุด Stop Loss ที่ 64 บาท